บล.โกลเบล็ก มอง SET สัปดาห์หน้า 1,350-1,380 จุด แนะลงทุน 3 กลุ่มเด็ด
บล.โกลเบล็ก มอง SETสัปดาห์หน้า 1,350–1,380 จุด หวังกองทุนโครงสร้างพื้นฐาน, เม็ดเงินLTF–RMF หนุน แนะลงทุน 3 กลุ่มเด็ด
28 พ.ย. 2558

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บล.โกลเบล็ก (GBS) เปิดเผยว่า แนวโน้มภาวะตลาดหุ้นไทยได้รับปัจจัยบวกจากภาครัฐจากการที่กระทรวงการคลังเตรียมเสนอการออกกองทุนโครงสร้างพื้นฐาน Thailand Future Fund วงเงิน 1 แสนล้านบาท เข้าครม.ภายใน 2 สัปดาห์นี้
พร้อมกันนี้ ยังมีปัจจัยหนุนจากฤดูกาลการซื้อกองทุน LTF–RMF เพื่อลดหย่อนภาษีที่ช่วยหนุนดัชนีตลาดหุ้นไทย บวกกับค่าเงินบาทอ่อนค่าต่อเนื่องหนุนภาคการส่งออกในไตรมาสสุดท้ายของปี 2558 นอกจากนี้ ยังมีปัจจัยหนุนจากต่างประเทศในการที่ธนาคารกลางยุโรป (ECB) เตรียมพร้อมจะเพิ่มวงเงิน QE เพื่อสนับสนุนการฟื้นตัวของเศรษฐกิจยูโรโซนโดยจะตัดสินใจในการประชุมต้นเดือนธันวาคมนี้
ส่วนปัจจัยที่มองว่าจะกดดันดัชนีตลาดหุ้นไทยในช่วงนี้คือ ตัวเลขการส่งออกในเดือนตุลาคม 2558 ลดลง 8.11% ขณะที่ช่วง 10 เดือนแรก (มกราคม-ตุลาคม 2558) การส่งออกลดลง 5.32% ทำให้แนวโน้มการส่งออกทั้งปียังอยู่ในช่วงติดลบ ประกอบกับแรงขายหุ้นในกลุ่มสื่อสารซึ่งมีมาร์เก็ตแคปสูงกดดันดัชนีตลาดอีกทางหนึ่งนอกจากนี้ยังมีปัจจัยจากต่างประเทศคือ FED ส่งสัญญาณขึ้นอัตราดอกเบี้ยในการประชุม 15–16 ธันวาคมนี้ อีกทั้งสถานการณ์ตึงเครียดในตะวันออกกลาง หลังจากเครื่องบินของรัสเซียถูกตุรกียิงตกใกล้ชายแดนซีเรีย
ด้านนายชัยยศ จิวางกูรผู้อำนวยการฝ่ายวิเคราะห์หลักทรัพย์ บล.โกลเบล็ก จำกัดประเมินกลยุทธ์การลงทุนใน SET ว่า ภาวะตลาดหุ้นไทยมีปัจจัยบวก-ลบที่คละเคล้า ได้แก่ ความกังวลตุรกียิงเครื่องบินของรัสเซียตกใกล้ซีเรีย รวมถึงตัวเลขส่งออกของไทยยังคงหดตัวลงต่อเนื่องเป็นปัจจัยกดดัน
อย่างไรก็ตาม การคาดการณ์ ECB จะเพิ่มหรือขยายระยะเวลาการใช้ QE ออกไปเพื่อกระตุ้นเศรษฐกิจยูโรโซน รวมถึงเม็ดเงิน LTF- RMF ช่วงปลายปีจะเป็นแรงหนุนต่อภาวะการลงทุน ดังนั้นประเมินว่า SET ในสัปดาห์หน้าจะแกว่งตัวในกรอบ 1,350 – 1,380 จุด
สำหรับกลยุทธ์การลงทุน Selective Buy กลุ่มรับเหมาที่จะงานประมูลโครงการภาครัฐอย่างต่อเนื่อง ซึ่งเร็วๆ นี้จะเปิดประมูลก่อสร้างรถไฟทางคู่ชุมทางถนนจิระ-ขอนแก่น มูลค่า23,000 ล้านบาท เคาะราคา 8 ธันวาคมนี้ กลุ่มการท่องเที่ยว ซึ่งได้ประโยชน์จากการเข้าสู่ช่วงไฮซีซั่น แนะนำ AOT CENTEL MINT จากจำนวนผู้โดยสารและนักท่องเที่ยวที่เพิ่มขึ้น รวมไปถึงฤดูกาลจับจ่ายใช้สอยช่วงปลายปีส่งผลดีกับหุ้นในกลุ่มค้าปลีก แนะนำ CPN  ROBINS และหุ้นที่คาดว่าจะเข้า SET50 รอบใหม่ ได้แก่ MTLS,  GPSC และ SET100 ได้แก่ EPG,VNG,PLANB,WORK